《省试七月流火》
唐代·敬括

前庭一叶下，言念忽悲秋。变节金初至，分寒火正流。

气含凉夜金，光拂夏云收。助月微明散，沿河丽景浮。

礼标时令爽，诗兴国风幽。自此观邦正，深知王业休。

作者简介：敬括（？—771），河东人也。少以文词称。乡举进士，又应制登科，再迁右拾遗、内供奉、殿中侍御史。天宝末，宰臣杨国忠出不附己者，括以例为果州刺史。累迁给事中、兵部侍郎、大理卿。性深厚。志尚简淡，在职不务求名，因循而已。大历初，叛臣周智光伏诛，诏选循良为近辅，以括为同州刺史。岁余，入为御史大夫。迟重推诚于下，未尝以私害公，士颇称焉；而从容养望，不举纲纪，士亦以此少之。大历六年三月卒。